Tom Behnke (FP), 1998-04-16:
For Fremskridtspartiet er forudsætningen for tryghed et godt og velfungerende forsvar, der er i stand til på en sikker måde at beskytte det danske territorium.
Mellem Første og Anden Verdenskrig troede man jo også - i hvert fald i nogle partier - at der kunne skæres ned på forsvaret; det skete der nok ikke noget ved, for der var jo ikke nogen konkrete trusler.
Og vi kender alle i dag resultatet af de nedskæringer: Det var fatale nedskæringer.
Det er også nødvendigt, at danske soldater er så godt udrustede og så godt uddannede, at de er trygge ved at deltage i fredsbevarende opgaver sammen med FN.
En ting, som har undret os meget i Fremskridtspartiet - og det er specielt med hensyn til det at føle sig tryg ved forsvaret - er, at der jo hele tiden kommer nogle småsager op - større eller mindre - som giver indtryk af, at det ikke fungerer helt så godt, som det burde, hverken i Forsvarsministeriet, hos forsvarsministeren eller i forsvaret som sådant.
Vi har f.eks. for ganske kort tid siden set den farce, at man i første omgang tror, at man har fået et godt tilbud og kan indkøbe nogle billige kampvogne, men at det så efterfølgende viser sig, at forsvarsministeren igen må komme med hatten i hånden til Folketinget og bede om yderligere penge, fordi disse kampvogne skulle have en ganske stor økonomisk saltvandsindsprøjtning for overhovedet at komme til at fungere.
Det er ikke særlig tryghedsskabende, at forsvaret og forsvarsministeren fungerer på den måde, og derfor må vi selvfølgelig håbe på, at det var en enkeltstående sag, og at det aldrig nogen sinde kommer til at ske igen. Vi er i Fremskridtspartiet foruroligede over, at regeringen i sit regeringsgrundlag allerede på nuværende tidspunkt forventer at kunne foretage yderligere nedskæringer trods det faktum, som ministeren her fra talerstolen lige har redegjort for, at der igennem de sidste 10 år faktisk er sket betydelige nedskæringer. Jeg kan ikke se, at det er muligt at skære yderligere
Men uanset om regeringen nu får held til at skære yderligere ned eller ej, viser udviklingen, at der mere end nogen sinde er behov for et godt og funktionsdygtigt hjemmeværn.
For hjemmeværnet er en helt afgørende faktor i forsvaret af Danmark, og derfor må vi i Fremskridtspartiet tage stærkt afstand fra det radikale forslag om nu at nedlægge hjemmeværnet.
I det hele taget må vi tage afstand fra Det Radikale Venstres gentagne forsøg på at ødelægge dansk forsvar, godt hjulpet af både Socialdemokratiet og den øvrige venstrefløj.
Socialdemokratiets ordfører, fru Ingrid Rasmussen, sagde, at Socialdemokratiet arbejder ud fra regeringsgrundlaget, samtidig med at der bliver fremsat et forslag til vedtagelse, som egentlig ikke siger noget om dét, men hvor man ganske fint og behændigt lister uden om det kildne spørgsmål.
Men i og med, at fru Ingrid Rasmussen på vegne af Socialdemokratiet fastholder, at Socialdemokratiet arbejder ud fra regeringsgrundlaget, er forslaget til vedtagelse jo uden reelt indhold og uden reel betydning.
Og den debat, der har været under forespørgselsdebatten her, og hvor Socialdemokratiet ikke er i stand til på værdig vis at fortælle, hvad det egentlig er, man vil, er jo ganske utroværdig.
Og der er udelukkende tale om et afværgeforslag, for vi ved jo, at uanset resultatet af Forsvarskommissionens arbejde vil regeringen arbejde for besparelser, og det må vi i Fremskridtspartiet tage afstand fra.
I Fremskridtspartiet forventer vi, at både regeringen og forsvaret opfylder de NATO-forpligtelser, vi har lovet.
Vi forventer, at der hele tiden sker en løbende modernisering af vores forsvar.
Og vi forventer, at der hele tiden sker en løbende udskiftning til mere mobile enheder, for vi ved, at det i højere og højere grad er nødvendigt, at forsvaret er mobilt og kan sættes ind lige præcis dér, hvor der er behov for det.
Og i Fremskridtspartiet forventer vi - og det vil vi arbejde for - ikke bare en bevarelse af hjemmeværnet, men også en styrkelse af hjemmeværnet.
Hvis alle disse ønsker kan opfyldes og der samtidig kan opnås besparelser, har vi i Fremskridtspartiet ikke noget imod, at der foretages besparelser.
Men vi er imod at lade besparelserne være den styrende faktor, og det er det, regeringen gør i sit regeringsgrundlag, hvor man egentlig ikke siger så meget om, hvad det er, man vil, men bare har en forudsætning om, at der skal ske besparelser.
Det er vi imod i Fremskridtspartiet.
Men som sagt: Hvis vi kan få opfyldt vores ønsker og det samtidig kan betyde besparelser, har vi selvfølgelig ikke noget imod det.
Men i øjeblikket ser vi i Fremskridtspartiet ikke nogen muligheder for, at der kan opnås besparelser på forsvaret.
Jeg skal afslutningsvis sige, at i og med, at vi mener, at regeringens og det store flertals forslag til vedtagelse er en ren afværgemanøvre, kan vi selvfølgelig ikke støtte det.
Vi kan heller ikke støtte forslaget til vedtagelse fra SF.
Vi vil derimod støtte det forslag til vedtagelse, der er fremsat af hr. Peter Skaarup.